Samheitaheilivágur er heilivágur, sum inniheldur tað sama virkna evnið, men við ymiskum nøvnum. Framleiðari, ið finnur fram til nýggjan heilivág, hevur einarætt upp á heilivágin í 20 ár. Tað er ofta tíðliga í menningini av heilivágnum, at søkt verður um einarætt. Áðrenn heilivágurin nær at verða góðkendur, eru ofta gingin eini 10-12 ár, tí heilivágurin skal roynast í ymiskum fasum. Tí er vanligt, at framleiðarin hevur eini 8-10 ár eftir at vinna peningin innaftur, eftir at heilivágurin er góðkendur til sølu. Eftir hetta kunnu aðrir framleiðarar framleiða heilivág við sama virkna evni, um teir kunnu vísa myndugleikunum á, at heilivágurin frígevur tað virkna evnið í kroppinum við somu mongd og skjótleika ella vísa á, at sama árinið sæst hjá sjúklingum við tí ávísu sjúkuni/sjúkueyðkennunum. Sama góðska er í samheitaheilivági sum í tí upprunaliga. Har skal eisini vísast á tað sama innan bæði ta kemisku og farmaseutisku framleiðsluna, reinleika og haldføri. Dømi Panodil, Pinex og Pamol eru dømi um samheitaheilivág. Øll sløgini innihalda tað virkna evnið paracetamol, sum er heilivágur fyri pínu, men ymiskir framleiðarar hava givið heilivágnum ymisk nøvn. Navnið á virkna evninum stendur altíð á pakkanum, hóast framleiðarin hevur givið heilivágnum eitt annað navn. T. d. stendur undir Panodil: Paracetamol 500 mg. Hetta merkir, at í einari tablett av Panodil eru 500 mg av paracetamol. Sama stendur undir Pinex og Pamol: Paracetamol 500 mg. Ymisk útsjónd og nøvn Samheitaheilivágur hevur ymisk nøvn, og honum nýtist heldur ikki at hava somu útsjónd. T. d. kunnu tablettirnar hava ymisk snið ella ymiskan lit, men sami heilivágur kann eisini finnast í tablettum og í hylkum. Skal tað kunna umbýtast, er kravið, at tað ikki er neyðugt við meira vegleiðing til brúkaran enn upprunaliga. Hóast ymisk nøvn og útsjónd hevur samheitaheilivágur somu dygd. Virknaðurin og innihaldið er tað sama. Hetta er eitt lógarkrav. Prísur Ymiskir framleiðarar seta ymiskar prísir á heilivágin, teir selja. Hetta er júst tað sama, sum framleiðarar av øðrum vørum gera við sínar vørur. Hóast prísirnir eru ymiskir, er ikki munur á góðskuni á heilivágnum. Allur heilivágur, sum verður seldur í Føroyum, skal góðkennast og er undir strongum eftirliti. Kappingin innan heilivág er hørð, hvønn 14. dag eru prísbroytingar. Hetta ger, at sami framleiðari ikki altíð hevur altíð lægsta prís. Bæði kundin og heilsutrygd kunnu spara pening, um bíligasti heilivágurin altíð verður keyptur.